CELEX: 32021D0826
Language: sk
Date: 2021-05-17 00:00:00
Title: Rozhodnutie Komisie (EÚ) 2021/826 zo 17. mája 2021 o oslobodení od dovozných ciel a od DPH v prípade tovaru dovážaného Belgickom v reakcii na pomoc, o ktorú požiadalo Grécko s cieľom riešiť migračnú krízu [oznámené pod číslom C(2021) 3274] (Iba francúzske, grécke a holandské znenie je autentické)

25.5.2021   
               
               
                  SK
               
               
                  Úradný vestník Európskej únie
               
               
                  L 184/1
               
            
         ROZHODNUTIE KOMISIE (EÚ) 2021/826
         zo 17. mája 2021
         o oslobodení od dovozných ciel a od DPH v prípade tovaru dovážaného Belgickom v reakcii na pomoc, o ktorú požiadalo Grécko s cieľom riešiť migračnú krízu
         
            
               [oznámené pod číslom C(2021) 3274]
            
         
         (Iba francúzske, grécke a holandské znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2009/132/ES z 19. októbra 2009, ktorou sa určuje rozsah platnosti článku 143 písm. b) a c) smernice 2006/112/ES vzhľadom na oslobodenie od dane z pridanej hodnoty na finálny dovoz určitého tovaru (1), a najmä na jej článok 53 prvý odsek,
         so zreteľom na nariadenie Rady (ES) č. 1186/2009 zo 16. novembra 2009 ustanovujúce systém Spoločenstva pre oslobodenie od cla (2), a najmä na jeho článok 76 prvý odsek,
         keďže:
         
                     (1)
                  
                  
                     Grécko 2. marca 2020 podalo po období migračnej krízy žiadosť o pomoc v zmysle článku 15 rozhodnutia Európskeho parlamentu a Rady č. 1313/2013/EÚ (3).
                  
               
                     (2)
                  
                  
                     Dňa 6. marca 2020 v reakcii na žiadosť Grécka ministerstvo obrany Belgicka ako štátna organizácia v zmysle článku 74 nariadenia (ES) č. 1186/2009 a článku 51 smernice 2009/132/ES do Grécka doviezlo a zaslalo vybavenie na poskytovanie naliehavej pomoci a iné potrebné zásoby určené na distribúciu alebo sprístupnenie žiadateľom o azyl a migrantom.
                  
               
                     (3)
                  
                  
                     Do oznámenia rozhodnutia Komisie Belgicko povolilo pozastavenie dovozných ciel a dane z pridanej hodnoty (ďalej len „DPH“) uplatniteľných na tovar v zmysle článku 76 druhého odseku nariadenia (ES) č. 1186/2009 a článku 53 druhého odseku smernice 2009/132/ES.
                  
               
                     (4)
                  
                  
                     Belgicko 23. marca 2020 predložilo žiadosť o oslobodenie od dovozných ciel a od DPH v prípade tovaru dodaného do Grécka. Belgicko poskytlo Komisii podrobný zoznam, v ktorom sa uvádza povaha a množstvá tovaru oslobodeného od dovozných ciel a od DPH, ktorý bol zaslaný do Grécka.
                  
               
                     (5)
                  
                  
                     Žiadosť Belgicka o oslobodenie od dovozných ciel a od dane z pridanej hodnoty v prípade tovaru dodaného do Grécka sa považuje za žiadosť, ktorú predložil dotknutý členský štát v zmysle článku 76 prvého odseku nariadenia (ES) č. 1186/2009 a článku 53 prvého odseku smernice 2009/132/ES, pričom sa zohľadňuje, že žiadosť Grécka o pomoc bola podaná a Belgicko odpovedalo v zmysle článku 15 rozhodnutia č. 1313/2013/EÚ.
                  
               
                     (6)
                  
                  
                     Humanitárna kríza, ktorá si naliehavo vyžaduje pomoc ostatných členských štátov s cieľom chrániť zvýšený počet žiadateľov o azyl a migrantov počas zimného obdobia, a extrémne výzvy, ktoré spôsobuje, predstavuje pohromu v zmysle kapitoly XVII oddielu C nariadenia (ES) č. 1186/2009 a hlavy VIII kapitoly 4 smernice 2009/132/ES.
                  
               
                     (7)
                  
                  
                     Preto je vhodné Belgicku povoliť oslobodenie od splatných dovozných ciel pri tovare dovážanom na účely opísané v článku 74 nariadenia (ES) č. 1186/2009 a oslobodenie od splatnej DPH pri tovare dovážanom na účely opísané v článku 51 smernice 2009/132/ES.
                  
               
                     (8)
                  
                  
                     Grécko 22. októbra 2020 potvrdilo Komisii prijatie tovaru uvedeného v podrobnom zozname, ktorý predložilo Belgicko, a informovalo, že za príjemcu uvedeného tovaru bol určený Generálny sekretariát civilnej ochrany ministerstva pre ochranu občanov na účely distribúcie alebo bezplatného sprístupnenia tohto tovaru migrantom a žiadateľom o azyl, a potvrdilo, že sa prijali primerané opatrenia na zabezpečenie súladu s článkami 78, 79 a 80 nariadenia (ES) č. 1186/2009 a s článkami 55, 56 a 57 smernice 2009/132/ES, pokiaľ ide o uvedený tovar.
                  
               
                     (9)
                  
                  
                     V súvislosti s dovozom uskutočneným Belgickom 6. marca 2020 s cieľom jeho ďalšieho presunu do Grécka by sa preto malo povoliť oslobodenie od dovozných ciel a od DPH.
                  
               
                     (10)
                  
                  
                     Dňa 11. februára 2021 sa uskutočnili konzultácie s členskými štátmi v súlade s článkom 76 nariadenia (ES) č. 1186/2009 a článkom 53 smernice 2009/132/ES,
                  
               PRIJALA TOTO ROZHODNUTIE:
         
            Článok 1
            Tovar sa oslobodzuje od dovozných ciel v zmysle článku 2 ods. 1 písm. a) nariadenia (ES) č. 1186/2009 a od DPH pri dovoze v zmysle článku 2 ods. 1 písm. a) smernice 2009/132/ES, ak boli splnené tieto podmienky:
            
                        a)
                     
                     
                        tovar bol určený na distribúciu a bezplatné sprístupnenie Generálnym sekretariátom civilnej ochrany gréckeho ministerstva pre ochranu občanov v prospech žiadateľov o azyl a migrantov;
                     
                  
                        b)
                     
                     
                        tovar spĺňa požiadavky stanovené v článkoch 75, 78, 79 a 80 nariadenia (ES) č. 1186/2009 a v článkoch 52, 55, 56 a 57 smernice 2009/132/ES;
                     
                  
                        c)
                     
                     
                        grécke orgány prijali primerané opatrenia na zabezpečenie súladu s článkami 78, 79 a 80 nariadenia (ES) č. 1186/2009 a s článkami 55, 56 a 57 smernice 2009/132/ES, pokiaľ ide o dovážaný tovar, ktorý patrí do rozsahu pôsobnosti tohto rozhodnutia.
                     
                  
         
            Článok 2
            Článok 1 sa uplatňuje na dovoz tovaru, ktorý Belgicko uskutočnilo 6. marca 2020, pričom tento tovar bol následne dodaný Grécku ako odpoveď na žiadosť Grécka o pomoc z 2. marca 2020 v súlade s článkom 15 rozhodnutia č. 1313/2013/EÚ.
         
         
            Článok 3
            Toto rozhodnutie je určené Belgickému kráľovstvu a Helénskej republike.
         
         
            V Bruseli 17. mája 2021
            
               
                  Za Komisiu
               
               Paolo GENTILONI
               
                  člen Komisie
               
            
         
         
            (1)  Ú. v. EÚ L 292, 10.11.2009, s. 5.
         
            (2)  Ú. v. EÚ L 324, 10.12.2009, s. 23.
         
            (3)  Rozhodnutie Európskeho parlamentu a Rady č. 1313/2013/EÚ zo 17. decembra 2013 o mechanizme Únie v oblasti civilnej ochrany (Ú. v. EÚ L 347, 20.12.2013, s. 924).